b'\n_START_ARTICLE_\nOperaatio Uranus\n_START_SECTION_\nHy\xc3\xb6kk\xc3\xa4yksen alku\n_START_PARAGRAPH_\nStalingradin pohjoispuolella hy\xc3\xb6kk\xc3\xa4siv\xc3\xa4t Neuvostoliiton 24. armeija ja 66. armeija teht\xc3\xa4v\xc3\xa4n\xc3\xa4\xc3\xa4n sitoa vastassa olevat saksalaisyhtym\xc3\xa4t, jotta ne eiv\xc3\xa4t voisi vet\xc3\xa4yty\xc3\xa4 Donin yli. Kaupungin luoteispuolella hy\xc3\xb6kk\xc3\xa4siv\xc3\xa4t Neuvostoliiton 5. panssariarmeija ja Neuvostoliiton 21. armeija Romanian 3. armeijaa vastaan romahduttaen sen rintaman 19. p\xc3\xa4iv\xc3\xa4n iltaan menness\xc3\xa4 ja suuntasivat sen j\xc3\xa4lkeen kohti Kalat\xc5\xa1ia._NEWLINE_Seuraavana p\xc3\xa4iv\xc3\xa4n\xc3\xa4 57. ja 51. armeijat jyr\xc3\xa4siv\xc3\xa4t Romanian 4. armeijan Stalingradin etel\xc3\xa4puolella. _NEWLINE_Saksan 6. armeijan komentaja, kenraali Friedrich Paulus ymm\xc3\xa4rsi heti tilanteen vakavuuden ja pyysi Adolf Hitlerilt\xc3\xa4 toimintavapautta, jotta saksalaisjoukot pystyisiv\xc3\xa4t v\xc3\xa4ltt\xc3\xa4m\xc3\xa4\xc3\xa4n saarretuksi tulemisen.\n_START_SECTION_\nMotin muodostuminen\n_START_PARAGRAPH_\nPohjoisesta ja id\xc3\xa4st\xc3\xa4 tulevat puna-armeijan joukot kohtasivat Kalat\xc5\xa1issa 23. marraskuuta, jolloin saksalaiset j\xc3\xa4iv\xc3\xa4t mottiin. Hitler k\xc3\xa4ski 6. armeijaa asettumaan siilipuolustukseen Stalingradiin. Luftwaffen komentaja Hermann G\xc3\xb6ring vakuutti, ett\xc3\xa4 Stalingradissa olevaa noin 225\xc2\xa0000 miehen vahvuista armeijaa voitaisiin huoltaa pelk\xc3\xa4st\xc3\xa4\xc3\xa4n ilmasta k\xc3\xa4sin._NEWLINE_Hitlerin ratkaisuun on arveltu vaikuttaneen edellisen talven kokemukset, jolloin Moskovan rintamalla saksalaiset olivat onnistuneesti huoltaneet ilmasta useita mottejaan ja my\xc3\xb6hemmin onnistuneet vapauttamaan saarretut joukkonsa (er\xc3\xa4\xc3\xa4t historioitsijat ovat my\xc3\xb6s huomauttaneet, ett\xc3\xa4 ilman Hitlerin siilipuolustusk\xc3\xa4sky\xc3\xa4 joulukuussa 1941 Neuvostoliiton vastahy\xc3\xb6kk\xc3\xa4ys olisi saattanut romahduttaa koko Keskustan armeijaryhm\xc3\xa4n ja n\xc3\xa4in aiheuttaa paljon vakavamman tilanteen Saksalle).\n_START_SECTION_\nVapautusyritykset\n_START_PARAGRAPH_\n27. marraskuuta armeijaryhm\xc3\xa4 Donin komentajaksi nimitettiin von Manstein. Se koostui nelj\xc3\xa4st\xc3\xa4 panssaridivisioonasta, kuudesta jalkav\xc3\xa4kidivisioonasta, yhdest\xc3\xa4 Luftwaffen divisioonasta ja romanialaisjoukkojen rippeist\xc3\xa4. Armeijaryhm\xc3\xa4n teht\xc3\xa4v\xc3\xa4n\xc3\xa4 oli vastahy\xc3\xb6kk\xc3\xa4yksell\xc3\xa4 vapauttaa saarroksista Pauluksen 6. armeija. Vaikka n\xc3\xa4m\xc3\xa4 joukot eiv\xc3\xa4t olleet viel\xc3\xa4 kunnolla asemissa, von Manstein aloitti hy\xc3\xb6kk\xc3\xa4yksen heti yll\xc3\xa4tt\xc3\xa4\xc3\xa4kseen edess\xc3\xa4\xc3\xa4n olevat neuvostojoukot. H\xc3\xa4n my\xc3\xb6s halusi hy\xc3\xb6k\xc3\xa4t\xc3\xa4 rintaman lounaispuolelta pikemmin kuin edet\xc3\xa4 suoraa tiet\xc3\xa4 Stalingradiin, sill\xc3\xa4 h\xc3\xa4n arveli n\xc3\xa4in pystyv\xc3\xa4ns\xc3\xa4 iskem\xc3\xa4\xc3\xa4n heikompien ven\xc3\xa4l\xc3\xa4isosastojen kimppuun. _NEWLINE_Operaatio Talvimyrskyksi nimetty hy\xc3\xb6kk\xc3\xa4ys k\xc3\xa4ynnistyi 12. joulukuuta ja onnistui yll\xc3\xa4tt\xc3\xa4m\xc3\xa4\xc3\xa4n puna-armeijan joukot. Kenraali Hothin panssarit p\xc3\xa4\xc3\xa4siv\xc3\xa4t noin 50 kilometrin p\xc3\xa4\xc3\xa4h\xc3\xa4n Stalingradista. Hoth vetosi Paulukseen, jotta t\xc3\xa4m\xc3\xa4 vet\xc3\xa4ytyisi Stalingradista ja hy\xc3\xb6kk\xc3\xa4isi kaikilla voimillaan l\xc3\xa4nteen p\xc3\xa4\xc3\xa4st\xc3\xa4kseen pois saarroksista. Paulus ei kuitenkaan halunnut rikkoa Hitlerilt\xc3\xa4 saamaansa k\xc3\xa4sky\xc3\xa4 pit\xc3\xa4\xc3\xa4 Stalingrad hallussaan, joten 6. armeija ei p\xc3\xa4\xc3\xa4ssyt pois motista. On kuitenkin kyseenalaista, olisiko Paulus edes voinut j\xc3\xa4rjest\xc3\xa4\xc3\xa4 koordinoitua hy\xc3\xb6kk\xc3\xa4yst\xc3\xa4 l\xc3\xa4nteen p\xc3\xa4in, sill\xc3\xa4 6. armeija oli jatkuvassa taistelukosketuksessa ven\xc3\xa4l\xc3\xa4isiin.\n_START_SECTION_\nLopputulos\n_START_PARAGRAPH_\nSotamarsalkaksi ylennetyn Pauluksen 6. armeija antautui 31. tammikuuta 1943. Mottiin j\xc3\xa4\xc3\xa4neist\xc3\xa4 noin 225\xc2\xa0000 miehest\xc3\xa4 vankeuteen joutui 91\xc2\xa0000 miest\xc3\xa4, joitakin haavoittuneita oli evakuoitu lentoteitse, mutta useimmat olivat kaatuneet. Vangiksi j\xc3\xa4\xc3\xa4neist\xc3\xa4 palasi aikanaan Saksaan noin 6\xc2\xa0000 miest\xc3\xa4.'